7.2.2023
EL
Επίσημη Εφημερίδα της Ευρωπαϊκής Ένωσης
C 47/197 Τετάρτη 6 Ιουλίου 2022
47. σημειώνει ότι η πρόσβαση στην περίθαλψη μπορεί να υπονομευθεί από την επιδεινούμενη επίδραση των διατομεακών διακρίσεων· καλεί τα κράτη μέλη να διασφαλίσουν καθολική και προσβάσιμη υγειονομική κάλυψη, συμπεριλαμβανομένων εξειδικευμένων υπηρεσιών ψυχικής υγείας, και να άρουν επειγόντως τα εμπόδια που υπάρχουν στην υγειονομική περίθαλψη για όλους, συμπεριλαμβανομένων των μεταναστών που βρίσκονται σε παράτυπη διοικητική κατάσταση και με ιδιαίτερη έμφαση στις γυναίκες σε όλη τους την πολυμορφία· επισημαίνει ότι η πρόσβαση στην υγεία δεν θα πρέπει ποτέ να παρεμποδίζεται από άγνοια, προκαταλήψεις ή στιγματισμό· τονίζει ότι είναι σημαντικό οι επαγγελματίες του τομέα της υγείας να παρέχουν περίθαλψη με ανθρώπινο, αμερόληπτο και μη επικριτικό τρόπο, με σεβασμό στην ελεύθερη, εκ των προτέρων και εν επιγνώσει συναίνεση και στα δικαιώματα των ασθενών· σημειώνει ότι υπάρχει σημαντική έλλειψη δεδομένων σχετικά με τις γυναίκες από περιθωριοποιημένες ομάδες και τις μετανάστριες που έχουν πρόσβαση σε υπηρεσίες υγείας, ιδίως σε υπηρεσίες ψυχικής υγείας· 48. καλεί τα κράτη μέλη να λάβουν υπόψη τις αυξημένες επιπτώσεις των διατομεακών διακρίσεων στην πρόσβαση σε υγειονομική περίθαλψη και διαγνωστική φροντίδα, ιδίως όσον αφορά την αναπαραγωγική υγεία και ειδικά για τις μαύρες γυναίκες, τις έγχρωμες γυναίκες και τις γυναίκες που ανήκουν σε μειονότητες· υπενθυμίζει ότι τα σεξουαλικά και αναπαραγωγικά δικαιώματα και η υγεία αποτελούν θεμελιώδη ανθρώπινα δικαιώματα στα οποία όλοι οι άνθρωποι, στην πολυμορφία τους, θα πρέπει να έχουν ασφαλή και νόμιμη πρόσβαση· 49. καλεί τα κράτη μέλη να εγκρίνουν και να εφαρμόσουν στρατηγικές, πολιτικές και προγράμματα για την προώθηση της σεξουαλικής και αναπαραγωγικής υγείας και των δικαιωμάτων των περιθωριοποιημένων ομάδων γυναικών και για την εξάλειψη των συστημικών, οικονομικών, νομικών, πρακτικών και κοινωνικών φραγμών που αντιμετωπίζουν και να διασφαλίσουν την προστασία και τον σεβασμό της σεξουαλικής και αναπαραγωγικής υγείας και των συναφών δικαιωμάτων σε όλα τα κράτη μέλη· καλεί τα κράτη μέλη να προωθήσουν τον οικογενειακό προγραμματισμό και τη σφαιρική κατάλληλη με κάθε ηλικία σεξουαλική διαπαιδαγώγηση και να βοηθήσουν τις γυναίκες που βρίσκονται σε ευάλωτη ή επισφαλή κατάσταση να έχουν πρόσβαση σε δωρεάν αντισύλληψη σε όλες τις μορφές της, ώστε να διασφαλιστεί ότι δεν θα αντιμετωπίσουν πρακτικές που εισάγουν διακρίσεις όσον αφορά την πρόσβαση σε υπηρεσίες υγείας· 50. παροτρύνει τα κράτη μέλη να διασφαλίσουν προσβάσιμες και διαφανείς νομικές διαδικασίες αναγνώρισης φύλου με βάση την αυτοδιάθεση και στο πνεύμα του εγγράφου ICD-11 του Παγκόσμιου Οργανισμού Υγείας, να αναγνωρίσουν νομικά τα διεμφυλικά, μη δυαδικά και ίντερσεξ άτομα και να καταργήσουν φραγμούς όπως οι υποχρεωτικές χειρουργικές επεμβάσεις ή η υποχρεωτική ψυχολογική υποστήριξη· ζητεί από τα κράτη μέλη να απαγορεύσουν τον ακρωτηριασμό των γεννητικών οργάνων ίντερσεξ και να διασφαλίσουν ότι τα ίντερσεξ βρέφη δεν υποβάλλονται σε μη ζωτικής σημασίας ιατρική ή χειρουργική θεραπεία κατά τη διάρκεια της νηπιακής ή παιδικής ηλικίας· 51. καλεί τα κράτη μέλη να θέσουν τέλος στην πρακτική της αναγκαστικής στείρωσης και της αναγκαστικής αντισύλληψης, συμπεριλαμβανομένων των γυναικών με αναπηρία και των γυναικών Ρομά, καθώς και στην ιατρικοποίηση των διεμφυλικών ατόμων, και να σεβαστούν τη σωματική τους αξιοπρέπεια και ακεραιότητα· καλεί τα κράτη μέλη να διασφαλίσουν αποτελεσματικά και έγκαιρα διορθωτικά μέτρα για όλα τα άτομα που έχουν υποβληθεί σε βίαιη και αναγκαστική στείρωση και αναγκαστικό διαζύγιο, μεταξύ άλλων μέσω της θέσπισης αποτελεσματικών συστημάτων επανόρθωσης· 52.
υπενθυμίζει ότι οι γυναίκες σε όλη τους την πολυμορφία, ιδίως εκείνες που αντιμετωπίζουν διασταυρούμενες μορφές διακρίσεων, σε περιθωριοποιημένες καταστάσεις και σε περιβάλλοντα συγκρούσεων, πλήττονται δυσανάλογα από την κλιματική αλλαγή και τις συνέπειές της· καλεί την Επιτροπή και τα κράτη μέλη να διασφαλίσουν ότι όλες οι δράσεις για το κλίμα περιλαμβάνουν μια διατομεακή προοπτική, συμπεριλαμβανομένης της διάστασης του φύλου και της φυλής και ότι εφαρμόζονται στοχοθετημένα κονδύλια και μέτρα για τον σκοπό αυτό και να διασφαλίσουν την ίση συμμετοχή των γυναικών σε όλη την πολυμορφία τους στους φορείς λήψης αποφάσεων σε διεθνές, ευρωπαϊκό, εθνικό και τοπικό επίπεδο· 53. καλεί τα κράτη μέλη να αναλάβουν ταχεία, αποτελεσματική και συντονισμένη δράση για την προστασία των ανθρωπίνων δικαιωμάτων και την αντιμετώπιση των αναγκών σεξουαλικής και αναπαραγωγικής υγείας των γυναικών και των κοριτσιών και των περιθωριοποιημένων πληθυσμών που πλήττονται από τη σύγκρουση στην Ουκρανία· o o 54.
o
αναθέτει στην Πρόεδρό του να διαβιβάσει το παρόν ψήφισμα στο Συμβούλιο και στην Επιτροπή.